ועדת הפנים ואיכות הסביבה, כנסת 16, פרוטוקול מספר 107, 2003-12-10 09:00

יורי שטרן: אני פותח את הישיבה.

יורי שטרן: על סדר-היום: מרוצי מכוניות הנערכים על ידי בני נוער – "דיון מהיר" של חבר הכנסת איתן כבל.

יורי שטרן: חבר-הכנסת איתן כבל, בבקשה.

איתן כבל: לפני שנה, בכביש 471, כביש שמחבר את כביש 444 עם כביש 40 בפתח-תקווה, יצא לי לפחות פעמיים להודיע למשטרה שיש מכוניות שנוסעות באופן מטורף בכביש, פשוט סכנת נפשות.

איתן כבל: חשבתי שאלה סתם חבר'ה צעירים שמתפרעים.

איתן כבל: לפני פחות מחודש, באותו כביש, שהתברר שבמשטרה מודעים לו, 20 כלי רכב חונים בערב שישי בצדי הכביש ורעייתי אומרת לי: תדע לך, הם עושים פה מרוצי מכוניות, כבר יצא לי כמה פעמים לנסוע עם הילדות והם מתחרים ביניהם בכביש.

איתן כבל: הכביש שם הוא גם קלאסי לתופעה הזאת.

איתן כבל: ואז הכל התפוצץ לפני כשבועיים, נדמה לי, באזור התעשייה של פתח תקווה, שמוכר לי גם כן היטב.

איתן כבל: התברר שזאת רשת ארצית, מאורגנת, מסודרת.

איתן כבל: מדובר פה בסכנה, וזה יקרה יום אחד.

בן זקרי: זה כבר קרה.

איתן כבל: נכון.

איתן כבל: זה ימשיך לקרות, יהיו תאונות ויהיו הרוגים כי אלה שעוסקים בזה, אמנם הם נהגים כנראה טובים ממני או מהממוצע, אבל בכל זאת מדובר בחבר'ה צעירים, שחלק לא קטן מהם אינם בעלי ניסיון.

איתן כבל: נדרשות כמה וכמה פעולות כדי להתמודד עם התופעה.

איתן כבל: קודם כל, חקיקה מסודרת.

יורי שטרן: אתה רוצה להגיד שהיום אין סעיף בחוק שאוסר דבר כזה?

איתן כבל: אין בחוק התייחסות לספורט מוטורי.

יורי שטרן: אנחנו מקדמים הצעת חוק בעניין הזה.

איתן כבל: אני מדבר עוד לפני הסדרת הנושא.

איתן כבל: ברגע שתהיה פעילות מקצועית מסודרת ממילא 90% מהם לא יוכלו להשתתף גם בגלל הגיל, הניסיון, המשאבים שנדרשים כדי להיכנס לזה באופן מסודר.

איתן כבל: אני לא פוסל אפשרות שיוקצה מקום מיוחד לפעילות כזאת.

איתן כבל: זאת אומרת, יקצו כביש מסוים ביום מסוים לפעילות הזאת.

איתן כבל: איפה הבעיה?

איתן כבל: גם זה לא ימנע את הפעילות הפיראטית מסיבה פשוטה, כי ברגע שרשות המדינה אומרת: יש כאלה שזה הספורט שלהם, בואו נקצה להם מקום, המשטרה ורשויות החוק לא יכולות לאפשר את הפעילות הזאת לכל אחד כי יצטרכו לקבוע קריטריונים גם אם זה לא מקצועי.

איתן כבל: לכן, קודם כל נדרש כאן עניין אחד ברור, טיפול חקיקתי, בלי קשר להסדרת הנושא.

יורי שטרן: בחוקים שמתייחסים לעבירות התנועה אין שום סעיף שאפשר להחיל אותו על מקרים כאלה, על סכנת נפשות שכזאת?

בן זקרי: יש.

בן זקרי: אנחנו אוכפים את הדבר הזה.

יורי שטרן: על מהירות.

בן זקרי: מייד אתן לכם סקירה מה אנחנו עושים.

בן זקרי: אין משהו שמאשר את נושא הספורט המוטורי.

יורי שטרן: לגבי הספורט המוטורי יש חקיקה שכבר רצה בכנסת.

איתן כבל: שלא בהכרח היא פותרת את הבעיה הזאת.

יורי שטרן: אנחנו מדברים עכשיו על הצד הבלתי חוקי.

איתן כבל: נכון שמי שנוסע במהירות מופרזת באזור מסוים, בכל מקרה אפשר לעצור אותו.

איתן כבל: אלא שהבעיה פה היא סוג האוכלוסייה שאנחנו מדברים עליה, שבדרך כלל אלה נערים בני 17, 18 ויש שם שאלות של מעצר, היחס כלפיהם, היחס כלפי ההורים.

איתן כבל: 90% מכלי הרכב הם של ההורים.

איתן כבל: האם אתה יכול לעצור את הרכב של ההורים?

יפה שפירא: כנראה ההורים הסכימו לזה.

איתן כבל: חלק מהם זה בעידוד ובמימון של ההורים.

יורי שטרן: אני חושב שבהרבה מאוד מקרים ההורים בכלל לא יודעים.

איתן כבל: יש לך טעות.

איתן כבל: אדוני היושב-ראש, אתה לא בעניין בכלל.

איתן כבל: עם הרכב שלך אתה לא עולה להתחרות.

איתן כבל: למה?

איתן כבל: כי הוא בכלל לא עומד בקריטריונים כדי להתמודד.

איתן כבל: הרי מה הם עושים?

איתן כבל: הם עושים שינויים בתוך הרכב על מנת להעלות את כוח הסוס של הרכב.

איתן כבל: הם עושים כל מיני שיפורים.

איתן כבל: הם עשו הכלאה בין מרצדס לבין סובארו למשל.

איתן כבל: מה, ההורה לא יודע?

מקס אבירם: זה עולה הרבה כסף.

מקס אבירם: הם יודעים.

יורי שטרן: זה דבר שנראה אבסורדי.

יורי שטרן: אני ראיתי את זה רק בסרטים.

יורי שטרן: בסרטים בדרך כלל עושים את זה עם אופנוע.

בן זקרי: אני יודע שבאירופה ובמדינות אמריקה יש תקן מחמר למרוצי מכוניות, תקן שמגדיר בדיוק מה המסלול.

יורי שטרן: זה לגבי מרוצים חוקיים.

יורי שטרן: עזוב את זה כעת.

בן זקרי: אני לא יודע מה נעשה כנגד מרוצים פיראטיים בחוץ לארץ.

איתן כבל: צריך לבדוק את זה.

איתן כבל: בקולנוע האמריקני הנושא של מרוצי מכוניות ושיפור המנועים בין כנופיות – כך נהרג ג'ימס דין.

איתן כבל: הוא לא נהרג במרוץ מקצועי.

איתן כבל: אין לי מושג מה נעשה במשך השנים.

יורי שטרן: לדעתי אנחנו צריכים להזמין לדיון כזה גם את המועצה לבטיחות בדרכים כי אני חושב שיש לה תפקיד מאוד חשוב גם בהסברה של העניין וגם באכיפה.

בן זקרי: אני רוצה להגיד מה אנחנו עושים כי אנחנו לא מתעסקים רק בנושא של המהירות המופרזת.

יורי שטרן: אתם שותפים או שתהיו שותפים בהכנת הצעת החוק.

בן זקרי: כן.

בן זקרי: אני חושב שהדבר הזה יעביר חלק מהבלתי חוקי לחוקי.

איתן כבל: בשוליים.

יורי שטרן: אני חושב שחבר הכנסת איתן כבל צודק.

יורי שטרן: מדובר פה בנערים.

בן זקרי: לכן אמרתי רק חלק.

בן זקרי: אין לנו ספק שהדבר הזה ימשיך.

יורי שטרן: אנחנו עם חריג.

יורי שטרן: אנחנו חיים במדינה שיש בה סיכונים מעל ומעבר, ואם נוסעים לטייל אז להודו או לבוליביה, ואם רוצים לבלות אז עושים את המרוצים האלה.

יורי שטרן: כאילו חסר אקשן ביום יום.

בן זקרי: כמו שאמרתי, נעמדים לפני הצומת, מחכים לאור ירוק.

בן זקרי: בינתיים חברים שלהם מאחור עוצרים את התנועה מאחור עם הרכבים, כאילו יוצרים פקק - - -

יורי שטרן: ומה אתם עושים, כשאתם יודעים על מרוץ כזה?

בן זקרי: אנחנו יודעים, בעיקר במרוצים הספונטניים האלה, על מקומות המפגש שלהם ואנחנו פועלים בצד המניעתי של הדבר.

בן זקרי: זאת אומרת, אנחנו מפגינים נוכחות במקומות המפגש כדי להוציא להם מהראש שכדאי להם להתחיל לעשות איזשהו מרוץ.

בן זקרי: הסוג השני זה המרוצים המתוכננים.

בן זקרי: זאת אומרת, יש כבר חבר'ה שמתחרים, מכירים אחד את השני.

בן זקרי: יש להם אתרי אינטרנט בפורומים סגורים.

בן זקרי: הם מתכתבים ביניהם.

בן זקרי: הם מבצעים שיפורים בכלי הרכב, והכוונה היא מחליפים להגה קטן, עושים כסאות של מטוסים ברכב, שמים חגורות צולבות, קשתות בטיחות, הם משנים את המחשב של הרכב ומשקיעים בזה המון כסף.

בן זקרי: יש גם מוסכים שמציעים להם לבצע את השיפורים האלה.

יורי שטרן: כל מוסך מוסמך לעשות את זה?

בן זקרי: כל מוסך יכול להציע.

יורי שטרן: לפי דעתי, אם אנחנו רוצים להסדיר את העניין, חלק מזה צריך להיות הסמכה של המוסכים לעשות את השינויים האלה.

איתן כבל: אני בטוח שהסמכה יש להם.

איתן כבל: העניין הוא כזה, איזו סיבה יש לאדם מן היישוב לבוא ולעשות שיפורים מסוג כזה?

בן זקרי: דרך אגב, זה עולה המון כסף.

יורי שטרן: אני הייתי מגדיר את זה כך שלא כל מוסך יהיה רשאי לעשות את זה.

יורי שטרן: הוא צריך לקבל רשיון מיוחד.

בן זקרי: אני לא יודע אם אפשר לאסור.

בן זקרי: למשל, אדם בא להחליף את סרעפת הפליטה.

בן זקרי: אתה יודע שסרעפת פליטה מגבירה ב-10% את ההספק של המנוע.

יורי שטרן: אני מניח שיש שינויים דרמטיים יותר, שלפחות לגביהם אתה יכול לדרוש מהמוסך לעשות את זה אך ורק בתנאי שיש תעודה.

יורי שטרן: צריכים גם להנפיק את התעודות האלה.

יורי שטרן: פה צריכים ליצור מערכת שלא קיימת.

בן זקרי: זה רק אחרי שתסדיר את הנושא של המרוצים.

מקס אבירם: השאלה היא אם השינויים המבניים הם לא פיראטיים גם מבחינתו של בעל המוסך.

בן זקרי: דרך אגב, למרוצים המתוכננים גם בא הרבה קהל.

בן זקרי: לפני שבועיים תכננו מבצע כנגד מרוץ כזה באזור התעשייה בפתח-תקווה.

בן זקרי: ידענו שיבואו הרבה אנשים.

בן זקרי: נערך מבצע בראשותו של מפקד מרחב שרון, 50 שוטרים ועוד מתנדבים מקצועיים.

בן זקרי: סגרנו את האזור, עיכבנו את כל הנהגים, תפסנו את כל כלי הרכב והבאנו אותם לתחנת המשטרה.

בן זקרי: אנחנו הורדנו את כלי הרכב האלה מהכביש.

בן זקרי: נתנו דו"חות לנהגים האלה ושישה עברו שיפוט מהיר.

בן זקרי: העונשים שהוטלו עליהם זה בין חודשיים לארבעה חודשים שלילת רשיון.

בן זקרי: דרך אגב, במרוצים המאורגנים והמסודרים אנחנו רואים יותר סכנה כי שם במקרה הטוב הנהג מתהפך עם רכבו ויכול להיהרג.

בן זקרי: במקרה הגרוע הרכב עם הנהג נזרקים לקהל כי הקהל עומד בצדדים.

בן זקרי: 400 איש היו במרוץ בפתח-תקווה.

בן זקרי: אנחנו לקראת הכנת איזשהו נייר להנחיית התובעים לחלט את הרכבים שהשתתפו במרוצים.

בן זקרי: זאת אומרת, לתפוס אותם, למכור אותם והכסף נכנס לאוצר המדינה.

איתן כבל: מותר לך לעשות את זה?

בן זקרי: אנחנו לא עושים את זה.

בן זקרי: אנחנו הנחינו את התובעים לבקש זאת מבית המשפט.

איתן כבל: השאלה אם לבית המשפט יש סמכות.

בן זקרי: לבית משפט יש סמכות.

איתן כבל: גם אם מדובר ברכב של ההורה?

בן זקרי: כאן באופן מובהק ההורים כן יודעים.

יורי שטרן: האם אפשר להטיל אחריות על ההורה במקרה שמתחרה כזה הוא קטין?

בן זקרי: אני חושב שכדאי להביא טסט-קייס לבית משפט, שבית משפט יחליט.

בן זקרי: כרגע החוק אומר שניתן לחלט רכב שנעברה בו עבירה אך ורק על ידי בעל הרכב.

בן זקרי: חלק גדול הם בעלים של כלי הרכב, אלא אם כן הם יודעים ואז הם רושמים את הרכב על שם הסבתא ועל שם הדודה ואז הם מתחמקים.

בן זקרי: בחלק הזה עוד אפשר לטפל.

בן זקרי: בהצעת החוק של שר התחבורה מרחיבים את הנושא של השבתת רכב באופן שתהיה סמכות לקצין משטרה לתפוס ל-60 יום את הרכב וסמכות לבית המשפט לחלט רכב גם במקרה שהרכב לא שלו, אם הוכח שבעל הרכב ידע.

יורי שטרן: העניין של ידע או לא ידע יסבך אתכם.

יורי שטרן: כשמדובר בנערים הייתי עושה את זה ללא הוכחה שההורים ידעו.

יורי שטרן: אם זה קטין והוא לא הבעלים של הרכב, ההורים צריכים לשאת באחריות ללא קשר אם ידעו או לא ידעו.

איתן כבל: הדיון הוא לא סביב שאלת ההימורים.

איתן כבל: אבל האם ידוע לכם שסביב נושא מרוצי מכוניות יש גם הימורים לא חוקיים?

נצ"מ משה זקרי: מה שלנו ידוע ממודיעין, שיש כסף בעניין הזה בין מאות לאלפי שקלים למרוץ.

נצ"מ משה זקרי: פעם עצרנו קבוצה של אנשים ואחד מהם התבטא לפני הקצין שלנו: בגלל שעצרת אותי הפסדתי 40 אלף שקל.

גלעד ארדן: מה אתם עושים כנגד הימורים לא חוקיים?

יורי שטרן: זה נושא קצת יותר רחב.

בן זקרי: בדיוק.

בן זקרי: כי צריך לתפוס את הכסף.

גלעד ארדן: בן-אדם אומר לך: הפסדתי 40 אלף שקל.

בן זקרי: הוא לא אמר את זה לקצין, הוא אמר את זה באזור.

בן זקרי: לך תוכיח את זה.

איתן כבל: אני רוצה להציע שלפחות בנושא החקיקתי, מעבר לנושא ההימורים שזו הרחבה הרבה יותר גדולה, אנחנו כוועדה נשב יחד עם המשטרה ונבחן את כל אותם שיפורים שהמשטרה למשל לא יכולה להתמודד איתם בטיפול הנקודתי, כמו למשל כשאתה מדבר על חילוט של רכב כיוון שהיום החוק אומר שאתה יכול לחלט רכב רק אם העבירה נעשתה על ידי בעל הרכב.

אהוד יתום: כל מה שהם לא יוכלו, אתה תרצה לחוקק?

איתן כבל: כן.

איתן כבל: אי-אפשר עכשיו לתת פתרון לכל הבעיות.

איתן כבל: יש חינוך ועוד כמה נושאים.

איתן כבל: מתברר שיש לאקונה בחוק כי לא היו דברים כאלה או הנושא הזה לא התפתח לממדים כמו שמדובר היום.

איתן כבל: לפחות בנושאים האלה אני אכין הצעה משותפת.

איתן כבל: אין לי בעיה שכל החברים כאן יצטרפו אליה ונכניס את התיקונים הנדרשים.

איתן כבל: זה לא יפחית, זה לא יפתור את הבעיה, זה לא יחסל את הבעיה.

גלעד ארדן: על מה אתה מדבר, על ענישה, על איסור?

איתן כבל: כן, על ענישה.

איתן כבל: למשל, נער בן 18 בא למוסך ומבקש לעשות שיפורים ברכב.

איתן כבל: מה, הוא הולך לטוס עם הרכב?

בן זקרי: יש בזה עבירה כי זה שינוי מבנה הרכב.

איתן כבל: בין היתר.

איתן כבל: אלה דברים שצריך לרכז אותם ולסדר אותם.

איתן כבל: אני לוקח את זה על עצמי.

איתן כבל: אני אשמח אם תשתתפו אתי בעניין הזה.

איתן כבל: שוב, זה לא יפתור את הבעיה.

יורי שטרן: זו בדיוק גם הצעתי, שתרכז את החומר.

יורי שטרן: חבר הכנסת איתן כבל יטפל בשינוי חקיקה ואנחנו נצטרף אליו.

יורי שטרן: אבל אנחנו גם מדברים בפעולה מקיפה יותר שכוללת הסברה, כוללת הסדרת נושא המוסכים, בדיקה מה חוקי ולא חוקי בקטע הזה.

יורי שטרן: אולי יש גם נגיעה להיבט של הימורים.

יורי שטרן: בחקיקה נגד הימורים אין בכלל סעיף כזה, זה לא מופיע שם וכדאי להכניס את זה.

יורי שטרן: אתם עדיין לא עליתם על ההוכחות שיש בזה כסף, אבל אין ספק שיש בזה כסף.

איתן כבל: עדיין קשה להם להתמודד עם בתי הקזינו.

יורי שטרן: אבל צריך להרחיב את היריעה.

יורי שטרן: אני מניח שהיום הנושא הזה לא נכנס בחוק למסגרת הברורה של הימורים בלתי חוקיים.

יורי שטרן: לכן צריכה להיות פה ראייה מאוד כוללת.

יורי שטרן: ברור שהנושא הזה הוא מטרד רציני ביותר.

יורי שטרן: אנחנו נזמין אתכם ואת המועצה הלאומית לבטיחות בדרכים לתת לנו דיווח בהמשך, ואנחנו מצפים מחבר הכנסת איתן כבל להגיש לנו תיקון לחוק או אולי חוק נפרד.

יורי שטרן: על כל פנים מעניין לדעת מה תהיה פסיקת בית המשפט בפניות כאלה.

איתן כבל: או אפילו התייחסות של בית המשפט שאומרת שרצוי שהנושא יתוקן.

יורי שטרן: תודה רבה.

יורי שטרן: ישיבה זו נעולה.